Il-gazzetta Ingliża BBC irrappurtat li biex familja fl-Afganistan ikollha biżżejjed x'tiekol, kellha tbigħ lit-tarbija tagħha għal madwar €430. L-Afganistan bħalissa tinsab fi kriżi umanitarja gravi, minħabba li s-sitwazzjoni ekonomika fil-pajjiż kompliet tiggrava meta t-Taliban beda jmexxi f'Awwissu li għadda. Intant, numru ta' pajjiżi li kienu jgħinu lill-Afganistan permezz ta' fondi, waqfu jagħmlu dan sakemm tiġi diskussa s-sitwazzjoni ekonomika, kif ukoll il-mod kif il-pajjiż qiegħed jitmexxa taħt it-Taliban. Nhar it-Tnejn li għadda, in-Nazzjonijiet Uniti wissew li jekk is-sitwazzjoni ekonomika fl-Afganistan ma tiġix indirizzata, aktar minn nofs il-popolazzjoni tal-Afganistan, li jammontaw għal madwar 22.8 miljun ruħ, mhux se jkollhom biżżejjed x'jieklu. Intqal ukoll li 3.2 miljun tifel u tifla ta' taħt il-ħames snin jistgħu jbatu l-ġuħ. Kriżi tal-ikel fl-Afganistan – Nazzjonijiet Magħquda Intant b'risposta għall-faqar li kompla jiżdied fl-Afganistan, aktar kmieni dan ix-xahar il-President tal-Kummissjoni Ewropea, Ursula von der Leyen, ħabbret li l-Unjoni Ewropea se tagħti fond ta' €1 biljun lill-Afganistan. L-għan tal-fond, von der Leyen saħqet, hu li tiġi evitata kriżi ekonomika fil-pajjiż. L-UE b'fond ta' €1bn f'għajnuna lill-Afgani Filwaqt ġie kkonfermat li l-fond se jinkludi €550 miljun f'għajnuniet lill-poplu Afgan u biex jissaħħaħ il-programm ta' tilqim ta' kontra l-Covid-19, ma ġiex ikkonfermat kif il-kumplament tal-fondi (€450 miljun) se jgħinu lill-pajjiż. Il-fond ta' €1 biljun se jgħin ukoll lill-NGOs ġewwa l-Afganistan, kif ukoll il-pajjiżi tal-madwar li qegħdin jgħinu lil min qiegħed jaħrab mill-pajjiż.